title: A Bizottság (EU) 2020/30 végrehajtási rendelete (2020. január 14.) a 404/2011/EU végrehajtási rendeletnek a közös halászati politika szabályai alapján bevezetett közvetlen elektronikus információcserére vonatkozó részletes szabályok tekintetében történő módosításáról

text:
                  15.1.2020

                  HU

                  Az Európai Unió Hivatalos Lapja

                  L 9/3

         A BIZOTTSÁG (EU) 2020/30 VÉGREHAJTÁSI RENDELETE
         (2020. január 14.)
         a 404/2011/EU végrehajtási rendeletnek a közös halászati politika szabályai alapján bevezetett közvetlen elektronikus információcserére vonatkozó részletes szabályok tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös halászati politika szabályainak betartását biztosító uniós ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről szóló, 2009. november 20-i 1224/2009/EK tanácsi rendeletre (1) és különösen annak 71., 76. és 111. cikkére,
         mivel:

                     (1)

                     A tagállamok közötti, valamint a tagállamok és a Bizottság vagy az általa kijelölt szerv közötti elektronikus adatcsere szabályait az 1224/2009/EK rendelet (a továbbiakban: ellenőrzési rendelet) állapította meg. A szóban forgó rendelet 71., 76. és 83. cikke a vizsgálati és a felügyeleti jelentések cseréjét szabályozza.

                     (2)

                     A Bizottság kidolgozta a vizsgálati és a felügyeleti jelentésekben szereplő adatok továbbításának új formátumát, amelyet az ellenőrzési rendelet 71., 76. és 83. cikkében említett minden jövőbeni elektronikus adatcseréhez használni kell.

                     (3)

                     A 404/2011/EU bizottsági végrehajtási rendelet (2) IX. címének Ia. fejezete megállapítja a tagállamok közötti, valamint a tagállamok és a Bizottság vagy az általa kijelölt szerv közötti adatcserére vonatkozó szabályokat. Ezeket a szabályokat a Bizottság által a vizsgálati és a felügyeleti adatok tekintetében kidolgozott új formátum, valamint az új technológiák és nemzetközi szabványok figyelembevétele érdekében módosítani kell.

                     (4)

                     Tekintettel arra, hogy az (EU) 2017/2403 európai parlamenti és tanácsi rendelet (3) hatályon kívül helyezte az 1006/2008/EK tanácsi rendeletet (4), az utóbb említett rendeletre vonatkozó hivatkozásokat el kell hagyni a 404/2011/EU végrehajtási rendelet IX. címének Ia. fejezetéből.

                     (5)

                     A 404/2011/EU végrehajtási rendeletet ezért ennek megfelelően módosítani kell.

                     (6)

                     Az e rendeletben előírt intézkedések összhangban vannak a Halászati és Akvakultúraágazati Bizottság véleményével,

               ELFOGADTA EZT A RENDELETET:

            1. cikk
            A 404/2011/EU végrehajtási rendelet módosításai
            A 404/2011/EU végrehajtási rendelet a következőképpen módosul:

                        a)

                        A 146a. cikk helyébe a következő szöveg lép:

                           „146a. cikk
                           Ez a fejezet meghatározza az ellenőrzési rendelet 111. és 116. cikkében említett adatcserére, a vizsgálati és a felügyeleti jelentésekben szereplő adatoknak az ellenőrzési rendelet 71., 76. és 83. cikkében említett cseréjére, valamint a fogási adatokról az ellenőrzési rendelet 33. cikkének (2) és (4) bekezdése szerint küldendő értesítésre vonatkozó részletes szabályokat.”

                        b)

                        A 146i. cikk (1) bekezdése helyébe a következő szöveg lép:

                           „(1)   A lobogó szerinti tagállamok az ellenőrzési rendelet 33. cikkének (2) és (4) bekezdésében említett összesített fogási adatoknak a Bizottság számára történő továbbításához az UN/CEFACT P1000 – 12 szabványon alapuló XML séma formátumát használják.”

                        c)

                        A 146i. cikk (3) bekezdése helyébe a következő szöveg lép:

                           „(3)   A fogási jelentésben szereplő mennyiségeknek a kirakodott mennyiségeken kell alapulniuk. Ha a fogások kirakodása még nem történt meg, becslésen alapuló fogási jelentést kell készíteni, amelyben fel kell tüntetni a »fedélzeten tartott« megjegyzést. A pontos tömeget és a kirakodás helyét megadó korrekciót a kirakodást követő hónap 15. napjáig kell továbbítani.”

                        d)

                        A 146j. cikk (1) bekezdése helyébe a következő szöveg lép:

                           „(1)   A Bizottság a tagállamokkal egyeztetve határoz a tagállamok közötti, illetve a tagállamok és a Bizottság vagy az általa kijelölt szerv közötti elektronikus adatcseréhez alkalmazandó XML formátumok és végrehajtási dokumentumok módosításáról, ideértve a 146f., a 146 g., a 146h. és a 146k. cikkből eredő módosításokat is.”

                        e)

                        A rendelet a következő 146k. cikkel egészül ki:

                           „146k. cikk
                           A vizsgálati és a felügyeleti adatok cseréje

                              (1)   A vizsgálati és a felügyeleti jelentésekben szereplő adatoknak a tagállamok között, illetve a tagállamok és a Bizottság vagy az általa kijelölt szerv között az ellenőrzési rendelet 71., 76. és 83. cikke szerint megvalósuló cseréjéhez az UN/CEFACT P1000 – 8 szabványon alapuló, a vizsgálatra és a felügyeletre vonatkozó XML séma formátumát kell használni.

                              (2)   A tagállamokkal egyeztetve és a 146j. cikk (2) bekezdésével összhangban meghatározott időponttól a tagállamok rendszereinek képesnek kell lenniük arra, hogy az UN/CEFACT P1000 – 8 szabványon alapuló, a vizsgálatra és a felügyeletre vonatkozó XML sémát alkalmazva vizsgálattal és felügyelettel kapcsolatos üzeneteket küldjenek, valamint vizsgálati és felügyeleti adatok iránti kérésekre választ adjanak.”

                        f)

                        A XII. mellékletben a szöveg a „P1000 – 7; A hajó földrajzi helyzete” sor után a következő sorral egészül ki:

                  „P1000 – 8; Vizsgálat és felügyelet”.

            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 14-én.

                  a Bizottság részéről

                  az elnök

               Ursula VON DER LEYEN

            (1)  HL L 343., 2009.12.22., 1. o.

            (2)  A Bizottság 404/2011/EU végrehajtási rendelete (2011. április 8.) a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról (HL L 112., 2011.4.30., 1. o.).

            (3)  Az Európai Parlament és a Tanács (EU) 2017/2403 rendelete (2017. december 12.) a külső vizeken halászó flották fenntartható kezeléséről, valamint az 1006/2008/EK tanácsi rendelet hatályon kívül helyezéséről (HL L 347., 2017.12.28., 81. o.).

            (4)  A Tanács 1006/2008/EK rendelete (2008. szeptember 29.) a közösségi halászhajók közösségi vizeken kívül folytatott halászati tevékenységeinek engedélyezéséről és a harmadik országok hajóinak közösségi vizekhez való hozzáféréséről, valamint a 2847/93/EGK és az 1627/94/EK rendelet módosításáról, továbbá a 3317/94/EK rendelet hatályon kívül helyezéséről (HL L 286., 2008.10.29., 33. o.).


title: A Bizottság (EU) 2020/29 végrehajtási rendelete (2020. január 14.) a Vitis vinifera szálvesszőiből származó tanninok egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról (EGT-vonatkozású szöveg)

text:
                  15.1.2020

                  HU

                  Az Európai Unió Hivatalos Lapja

                  L 9/1

         A BIZOTTSÁG (EU) 2020/29 VÉGREHAJTÁSI RENDELETE
         (2020. január 14.)
         a Vitis vinifera szálvesszőiből származó tanninok egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 23. cikke (5) bekezdésére, összefüggésben 13. cikke (2) bekezdésével,
         mivel:

                     (1)

                     A Bizottsághoz 2017. június 30-án kérelem érkezett a Biomolécules et Biotechnologies Végétales (BBV) EA2106-tól és az Institut Technique de l’Agriculture Biologique-tól (ITAB) a Vitis vinifera szálvesszőiből származó tanninok egyszerű anyagként történő jóváhagyására vonatkozóan. A kérelemhez csatolták az 1107/2009/EK rendelet 23. cikke (3) bekezdésének második albekezdésében előírt információkat.

                     (2)

                     A Bizottság felkérte tudományos segítségnyújtásra az Európai Élelmiszerbiztonsági Hatóságot (a továbbiakban: a Hatóság). A Hatóság 2018. május 2-án a Bizottság elé terjesztette a Vitis vinifera szálvesszőiből származó tanninokról szóló technikai jelentést (2). A Bizottság 2019. június 24-én a Növények, Állatok, Élelmiszerek és Takarmányok Állandó Bizottsága elé terjesztette a felülvizsgálati jelentést (3), valamint a Vitis vinifera szálvesszőiből származó tanninok jóváhagyásának megtagadásáról szóló rendelettervezetet, amelyeket az említett bizottság 2019. október 22-i ülésére véglegesített.

                     (3)

                     A kérelmezők által benyújtott dokumentáció nem bizonyítja, hogy a Vitis vinifera szálvesszőiből származó tanninok megfelelnek a 178/2002/EK európai parlamenti és tanácsi rendelet (4) 2. cikkében az élelmiszerre vonatkozóan meghatározott kritériumoknak.

                     (4)

                     A Hatóság technikai jelentése konkrét aggályokat fogalmazott meg a Vitis vinifera szálvesszőiből származó tanninokat illetően. A Vitis vinifera szálvesszőiből származó, növényvédő szerként használt tanninok esetében – különösen a gyermekek védelmét illetően – nem áll rendelkezésre toxikológiai értékelés. Ez vonatkozik a nem étrendi expozíciós kockázatértékelés becslésére is, különösen a közelben tartózkodók és a lakosok tekintetében. Továbbá nem állt rendelkezésre elegendő információ az anyag környezeti kockázatértékelésének elvégzéséhez.

                     (5)

                     Olyan vonatkozó értékelés, amelyet az 1107/2009/EK rendelet 23. cikkének (2) bekezdésében említett uniós jogszabályoknak megfelelően végeztek volna el, nem állt rendelkezésre.

                     (6)

                     A Bizottság felkérte a kérelmezőket, hogy nyújtsák be észrevételeiket a Hatóság technikai jelentésével és a Bizottság felülvizsgálati jelentéstervezetével kapcsolatban. A kérelmezők nem nyújtottak be észrevételeket.

                     (7)

                     Következésképpen – miként azt a Bizottság felülvizsgálati jelentése is meghatározta – nem nyert megállapítást, hogy teljesülnek az 1107/2009/EK rendelet 23. cikkében foglalt követelmények. Ezért helyénvaló megtagadni a Vitis vinifera szálvesszőiből származó tanninok egyszerű anyagként való jóváhagyását.

                     (8)

                     E rendelet nem sérti a kérelmezők azon jogát, hogy a Vitis vinifera szálvesszőiből származó tanninok egyszerű anyagként történő jóváhagyása érdekében további kérelmet nyújtsanak be az 1107/2009/EK rendelet 23. cikkének (3) bekezdése szerint.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A Vitis vinifera szálvesszőiből származó tanninok nem hagyhatók jóvá egyszerű anyagként.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 14-én.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  EFSA (Európai Élelmiszerbiztonsági Hatóság), 2017. Technical report on the outcome of the consultation with Member States and EFSA on the basic substance application for Vitis vinifera cane tannins for use in plant protection as protectant and repellent. (Technikai jelentés a Vitis vinifera szálvesszőiből származó tanninoknak a növényvédelemben védő- és riasztószerként használatos egyszerű anyagként való alkalmazása iránti kérelem tárgyában a tagállamokkal és az EFSA-val folytatott konzultáció eredményéről). EFSA Supporting publication (kapcsolódó közlemény), 2018:EN-1414. 46 o. doi:
         10.2903/sp.efsa.2018.EN-1414.

            (3)  https://ec.europa.eu/food/plant/pesticides/eu-pesticides-database/public/?event=activesubstance.selection&language=HU.

            (4)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).


title: A Bizottság (EU) 2020/37 végrehajtási rendelete (2020. január 16.) az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról

text:
                  17.1.2020

                  HU

                  Az Európai Unió Hivatalos Lapja

                  L 13/13

         A BIZOTTSÁG (EU) 2020/37 VÉGREHAJTÁSI RENDELETE
         (2020. január 16.)
         az Irakkal fennálló gazdasági és pénzügyi kapcsolatok egyes korlátozásairól szóló 1210/2003/EK tanácsi rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Irakkal fennálló gazdasági és pénzügyi kapcsolatok egyes korlátozásairól és a 2465/96/EK rendelet hatályon kívül helyezéséről szóló, 2003. július 7-i 1210/2003/EK tanácsi rendeletre (1) és különösen annak 11. cikke b) pontjára,
         mivel:

                     (1)

                     Az 1210/2003/EK rendelet III. melléklete felsorolja azon állami intézményeket, vállalkozásokat és szervezeteket, valamint a korábbi iraki kormány azon természetes és jogi személyeit, intézményeit és szervezeteit, amelyekre az említett rendelet értelmében a 2003. május 22-én Irakon kívül található pénzkészletek és gazdasági erőforrások befagyasztása vonatkozik.

                     (2)

                     2020. január 2-án az Egyesült Nemzetek Biztonsági Tanácsának szankcióbizottsága úgy határozott, hogy tizenöt bejegyzést töröl az azon személyekre és szervezetekre vonatkozó jegyzékéből, amelyekre vonatkozóan a pénzkészletek és gazdasági erőforrások befagyasztását alkalmazni kell.

                     (3)

                     Az 1210/2003/EK rendelet III. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az 1210/2003/EK rendelet III. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 16-án.

                  a Bizottság részéről

                  az elnök

               Ursula VON DER LEYEN

            (1)  HL L 169., 2003.7.8., 6. o.

            MELLÉKLET
            Az 1210/2003/EK rendelet III. mellékletében a következő bejegyzéseket el kell hagyni:

                           „21.

                           BAGDAD MUNICIPALITY. Cím: Khulafa Street, Khulafa Square, Bagdad, Irak.”

                           „24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Cím: P.O. Box 274, Ashar, Basrah, Irak.”

                           „31.

                           DIRECTORATE GENERAL OF MINOR PROJECTS AND RURAL ELECTRIFICATION. Cím: P.O. Box 788, Al-Karradah Al-Sharkiya, Arasat Al-Hindiya no. 81, Building No 137/327, Bagdad, Irak.”

                           „32.

                           DIRECTORATE OF TRAINING CENTRE FOR IRON AND STEEL. Cím: P.O. Box 421, Basrah Khor Al-Zubair, Basrah, Irak.”

                           „77.

                           MECHANICAL TRAINING CENTRE/NASSIRIYA. Cím: P.O. Box 65, Nassiriyah, Nassiriyah, Irak.”

                           „144.

                           STATE ENTERPRISE FOR MECHANICAL INDUSTRIES. Címek: a) P.O. Box 5763, Iskandariya, Irak; b) P.O. Box 367, Iskandariyah-Babylon Governate, Irak.”

                           „146.

                           STATE ENTERPRISE FOR PHOSPHATES. Címek: a) P.O. Box 5954, East Gate, Sadoon St., Bagdad, Irak; b) P.O. Box 5954, South Gate, Al-Kaim, Anbar, Bagdad, Irak.”

                           „156.

                           STATE ESTABLISHMENT FOR AGRICULTURAL MARKETING. Cím: Eastern Karrda, Bagdad, Irak.”

                           „172.

                           STATE ORGANISATION FOR AGRICULTURAL MARKETING. Cím: Karkh, Nisoor Square, Bagdad, Irak.”

                           „173.

                           STATE ORGANISATION FOR AGRICULTURAL MECHANISATION AND AGRICULTURAL SUPPLIES (alias a) STATE ORGANISATION FOR AGRICULTURAL MECHANISATION, b) STATE ESTABLISHMENT FOR AGRICULTURAL MECHANISATION, c) CENTRE FOR AGRICULTURAL MECHANISATION, d) STATE ESTABLISHMENT FOR AGRICULTURAL SUPPLIES). Címek: a) P.O. Box 26028, Waziriya, opp Al Bakr University, Bagdad, Irak; b) P.O. Box 96101, Abu Nuvas St., Bagdad, Irak; c) P.O. Box 26061, Al Wazeria, Bagdad, Irak; Swaira-Hafria, Wasst Muhafadha, Irak; d) P.O. Box 1045, Waziriyah, Bagdad, Irak.”

                           „178.

                           STATE ORGANISATION FOR ELECTRICITY (alias a) STATE ORGANISATION OF ELECTRICITY, SOUTHERN ELECTRICAL REGION; b) STATE ORGANISATION OF ELECTRICITY / DEPARTMENT OF COMPUTING AND STATISTICS). Címek: a) Off Jumhuriya St/Building 166, Nafoora Square, P.O. Box 5796, Bagdad, Irak; b) P.O. Box 230, Basrah, Irak; c) P.O. Box 14171 Jumhuriya St., Maidan Building no. 9, Bagdad, Irak.”

                           „181.

                           STATE ORGANISATION FOR FOOD INDUSTRIES. Cím: P.O. Box 2301, Alwiya, Camp Sarah Khatoon, Bagdad, Irak.”

                           „190.

                           STATE ORGANISATION OF HOUSING. Cím: P.O. Box 5824, Jumhuriya Street, Bagdad, Irak.”

                           „199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Cím: Arasat Al Hindya St., Salman Daoud Al Haydar Building, P.O. Box 602, Bagdad, Irak.”

                           „202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Cím: Iskandariya-Babil, Irak.”


title: A Bizottság (EU) 2020/38 végrehajtási rendelete (2020. január 16.) a külső vizeken halászó flották fenntartható kezeléséről szóló (EU) 2017/2403 európai parlamenti és tanácsi rendelet értelmében az információk rögzítésére, formátumára és továbbítási módjaira vonatkozó műszaki operatív követelmények megállapításáról

text:
                  17.1.2020

                  HU

                  Az Európai Unió Hivatalos Lapja

                  L 13/15

         A BIZOTTSÁG (EU) 2020/38 VÉGREHAJTÁSI RENDELETE
         (2020. január 16.)
         a külső vizeken halászó flották fenntartható kezeléséről szóló (EU) 2017/2403 európai parlamenti és tanácsi rendelet értelmében az információk rögzítésére, formátumára és továbbítási módjaira vonatkozó műszaki operatív követelmények megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a külső vizeken halászó flották fenntartható kezeléséről, valamint az 1006/2008/EK tanácsi rendelet hatályon kívül helyezéséről szóló, 2017. december 12-i (EU) 2017/2403 európai parlamenti és tanácsi rendeletre (1) (a továbbiakban: a külső vizeken halászó flották fenntartható kezeléséről szóló rendelet) és különösen annak 40. cikke (2) bekezdésére,
         mivel:

                     (1)

                     A külső vizeken halászó flották fenntartható kezeléséről szóló rendelet végrehajtási jogi aktusok elfogadását írja elő az említett rendelet II., III. és IV. címében említett információk rögzítésére, formátumára és továbbítási módjaira vonatkozó műszaki operatív követelmények megállapítása céljából.

                     (2)

                     A külső vizeken halászó flották fenntartható kezeléséről szóló rendelet 40. cikke értelmében a rendelet II., III. és IV. címében említett információcserét elektronikus formában kell lebonyolítani. Helyénvaló megállapítani az ezen adatok elektronikus kitöltésére és továbbítására vonatkozó követelményeket, továbbá meghatározni azok formátumát és a formátum módosítására vonatkozó eljárást.

                     (3)

                     Az (EU) 2017/218 bizottsági végrehajtási rendelet (2) előírja a tagállamok számára, hogy nyújtsák be a Bizottságnak a lobogójuk alatt közlekedő uniós halászhajók tulajdonjogára vonatkozó információkat, valamint a hajók és a halászeszközök jellemzőire és tevékenységére vonatkozó adatokat. Az ezeket tároló adatbázisban rendelkezésre álló információkat fel kell használni a külső vizeken halászó flották fenntartható kezeléséről szóló rendeletben előírt, halászati engedélyeket érintő információcsere során.

                     (4)

                     A halászati engedélyeknek a külső vizeken halászó flották fenntartható kezeléséről szóló rendelet 39. cikke alapján létrehozott uniós adatbázisában szereplő információk személyes adatokat is tartalmazhatnak, egyebek mellett hajóazonosítókat, valamint hajótulajdonosok nevét és kapcsolattartási adatait. Az ilyen személyes adatok kezelése szükséges a külső vizeken halászó flották fenntartható kezeléséről szóló rendeletben előírt hatékony adatkezelés és információcsere céljából. Az (EU) 2018/1725 (3) és az (EU) 2016/679 (4) európai parlamenti és tanácsi rendeletben meghatározott, személyes adatok védelmével kapcsolatos kötelezettségek betartását mindenkor és minden szinten biztosítani kell. A külső vizeken halászó flották, valamint a harmadik országok lobogója alatt közlekedő hajók által az uniós vizeken folytatott halászat fenntartható kezelésének biztosítása érdekében az adatokat 10 évig szükséges tárolni. Bizonyos esetekben az adatokat 10 évnél hosszabb ideig indokolt tárolni.

                     (5)

                     A tagállamoknak elegendő időt kell hagyni arra, hogy nemzeti rendszereiket hozzáigazítsák az e rendeletben megállapított új adatkövetelményekhez.

                     (6)

                     Az e rendeletben előírt intézkedések összhangban vannak a Halászati és Akvakultúraágazati Bizottság véleményével,

               ELFOGADTA EZT A RENDELETET:
         I. FEJEZET

            ÁLTALÁNOS RENDELKEZÉSEK

            1. cikk
            Tárgy
            E rendelet a továbbiakban: a külső vizeken halászó flották fenntartható kezeléséről szóló rendelet 40. cikkének (2) bekezdésében foglaltaknak megfelelően műszaki operatív követelményeket állapít meg az információk rögzítésére, formátumára és továbbítási módjaira vonatkozóan.

            2. cikk
            Fogalommeghatározások

               (1)   E rendelet alkalmazásában a külső vizeken halászó flották fenntartható kezeléséről szóló rendelet 3. cikkében szereplő fogalommeghatározásokat kell alkalmazni.

               (2)   E rendelet alkalmazásában továbbá:

                           a)

                           „uniós halászhajóflotta-adatbázis”: az (EU) 2017/218 végrehajtási rendelet értelmében az összes uniós halászhajóra vonatkozó információkat tartalmazó. a Bizottság által vezetett és a külső vizeken halászó flották fenntartható kezeléséről szóló rendelet szerinti, halászati engedély iránti kérelmek esetében előírt további hajóadatokkal kiegészített nyilvántartás;

                           b)

                           „halászati engedélyek uniós adatbázisa”: a külső vizeken halászó flották fenntartható kezeléséről szóló rendelet 39. cikke alapján a szóban forgó rendelet II. és III. címében említett információcsere biztosítása érdekében létrehozott adatbázis.

         II. FEJEZET

            A HALÁSZATI ENGEDÉLYEK UNIÓS ADATBÁZISÁBAN TÁROLT INFORMÁCIÓK

            3. cikk
            Engedély iránti kérelmek

               (1)   Amikor a külső vizeken halászó flották fenntartható kezeléséről szóló rendelet 39. cikkének (3) bekezdésével összhangban halászati engedély iránti kérelmet nyújtanak be, a tagállamok és a harmadik országok megállapodásonként, hajónként, halászati kategóriánként és időszakonként egy kérelmet nyújtanak be.

               (2)   A halászati engedélyek uniós adatbázisában az uniós halászhajóflotta-adatbázisban rendelkezésre álló hajóadatokat fel kell használni a külső vizeken halászó flották fenntartható kezeléséről szóló rendeletben előírt, halászati engedélyeket érintő információcsere biztosításához.

            4. cikk
            A kicserélt információk formátuma

               (1)   A tagállamok, a harmadik országok és a Bizottság között a külső vizeken halászó flották fenntartható kezeléséről szóló rendelet 11., 18., 22. és 25. cikkével összhangban kicserélt információk formátuma a UN/FLUX (United Nations Fisheries Language for Universal Exchange) P1000-9 szabványon alapuló FLAP (Fishing License Authorization & Permit, halászati engedély) XML séma.

               (2)   Az adatmezőknek, az alapvető alkotóelemeknek és a helyesen formázott XML (bővíthető jelölőnyelv) üzeneteknek meg kell felelniük a UN/FLUX szabványosítási könyvtárain alapuló XML sémaleíró nyelv (XSD) szabályainak.

               (3)   Az Európai Bizottság halászati weboldalának Master Data Register lapján megadott XML sémát és kódokat kell használni.

               (4)   A tagállamok az Európai Bizottság halászati weboldalán elérhető FLAP végrehajtási dokumentumot használják annak biztosítása érdekében, hogy a halászati engedélyek uniós adatbázisa számára megfelelő üzeneteket továbbítsanak és helyes eljárásokat kövessenek.

            5. cikk
            Az üzenetek továbbítása

               (1)   Az üzenetek továbbításának teljesen automatikusan és közvetlenül kell történnie a Bizottság által rendelkezésre bocsátott, a halászati adatok cseréjére szolgáló szállítási réteg segítségével.

               (2)   A feladó felel azért, hogy az üzenetek a FLAP végrehajtási dokumentumban meghatározott, megállapodás szerinti hitelesítési és ellenőrzési szabályoknak megfelelő módon kerüljenek továbbításra.

               (3)   A címzett válaszüzenetet küld, melyben tájékoztatja a feladót az üzenet fogadásáról, valamint a hitelesítés és az ellenőrzés eredményéről.

            6. cikk
            Az XML-formátumok és végrehajtási dokumentumok módosítása

               (1)   A UN/FLUX FLAP XML formátum és a FLAP végrehajtási dokumentum módosításairól a Bizottság szolgálatai a tagállamokkal egyeztetve döntenek.

               (2)   Az (1) bekezdésben említett módosítások legkorábban a döntés meghozatalát követő 6 hónap, de legkésőbb 18 hónap elteltével lépnek hatályba. Az időzítésről a Bizottság szolgálatai a tagállamokkal egyeztetve döntenek.

            7. cikk
            Személyes adatok
            A halászati engedélyek uniós adatbázisában szereplő személyes adatokat legfeljebb 10 évig lehet tárolni, kivéve, ha egy adott személyes adatra jogsértés, vizsgálat, illetve bírósági vagy közigazgatási eljárás nyomon követése érdekében szükség van. Ilyen esetben a személyes adatokat 20 évig lehet tárolni. Amennyiben a személyes adatokat hosszabb ideig őrzik meg, az adatokat anonimizálni kell.

         III. FEJEZET

            ZÁRÓ RENDELKEZÉSEK

            8. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2020. december 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. január 16-án.

                  a Bizottság részéről

                  az elnök

               Ursula VON DER LEYEN

            (1)  HL L 347., 2017.12.28., 81. o.

            (2)  A Bizottság (EU) 2017/218 végrehajtási rendelete (2017. február 6.) az uniós halászflotta-nyilvántartásról (HL L 34., 2017.2.9., 9. o.).

            (3)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).

            (4)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).